EL Επίσηµη Εφηµερίδα της Ευρωπαϊκής Ένωσης CE 84/513

(2004/C 84 E/0591)

ΓΡΑΠΤΗ ΕΡΩΤΗΣΗ Ε-3964/03

υποβολή: Hiltrud Breyer (Verts/ALE) προς την Επιτροπή

(5 Ιανουαρίου 2004)

Θέμα: Ορμονικές ουσίες στο πόσιμο νερό — σχολιασμός της απάντησης της Επιτροπής στην γραπτή ερώτηση Ε-2565/03

Στην Ομοσπονδιακή Δημοκρατία της Γερμανίας διενεργήθηκαν σε μεμονωμένα ομοσπονδιακά κρατίδια έρευνες για τον εντοπισμό ουσιών που επιδρούν στο ορμονικό σύστημα (EDC). Η Επιτροπή έχει επίσης δρομολογήσει ανάλογες έρευνες. Με αυτό τον τρόπο γνωστοποιήθηκε ότι απελευθερώνονται φθαλικοί εστέρες (πλαστικοποι-ητικές ουσίες) από τους αγωγούς του πόσιμου νερού. Τιμές μετρήσεων από φρεάτια σε μεγάλο βάθος επιβεβαιώνουν ότι υπάρχουν παντού πλαστικοποιητικές ουσίες. Ορισμένες από αυτές δεν θεωρούνται επιβλαβείς για το γενετικό υλικό, έχουν όπως βλαβερές επιπτώσεις στους όρχεις, στα νεφρά και στο συκώτι, επηρεάζουν αρνητικά στα πειράματα σε ζώα την αναπαραγωγική ικανότητα και προκαλούν διαταραχές στην ανάπτυξη των γεννητικών οργάνων. Μία νέα μελέτη που πραγματοποιήθηκε στο πανεπιστήμιο του Erlangen κατέδειξε ότι η αφομοίωση πλαστικοποιητικών ουσιών είναι σαφώς μεγαλύτερη απ' ό, τι θεωρείτο μέχρι σήμερα. Το Ομοσπονδιακό Ίδρυμα Αξιολόγησης των Κινδύνων επεσήμανε στο Ευρωπαϊκό Ίδρυμα Χημικών Ουσιών τα αποτελέσματα της μελέτης.

1. Με ποιο τρόπο σκοπεύει η Επιτροπή να παράσχει προστασία στους Ευρωπαίους καταναλωτές με βάση την αρχή της πρόληψης;

2. Σχεδιάζει η Επιτροπή να θεσπίσει οριακές τιμές;

Απάντηση της κας Wallström εξ ονόματος της Επιτροπής

(8 Μαρτίου 2004)

Η ανάγκη ρύθμισης των ενδοκρινικών διαταρακτών (EDC) στο πόσιμο νερό συζητήθηκε στο Σεμινάριο για το Πόσιμο Νερό που οργάνωσε η Επιτροπή στις 27-28 Οκτωβρίου 2003, με τη συμμετοχή των κρατών μελών, της επιστημονικής κοινότητας και μη κυβερνητικών οργανώσεων (ΜΚΟ). Το σεμινάριο συνεπέρανε ότι δεν ήταν δυνατός ο καθορισμός, στην παρούσα φάση, οριακών τιμών για μεμονωμένους EDC στην οδηγία-πλαίσιο περί υδάτων (1), δεδομένου ότι οι γνώσεις που απαιτούνται για την εκτίμηση των ενδεχόμενων κινδύνων για την υγεία του ανθρώπου είναι ανεπαρκείς. Δεν υπάρχουν ακόμη επαρκή και αξιόπιστα δεδομένα για τη συχνότητα εμφάνισης EDC, τόσο στο μη επεξεργασμένο, όσο και στο πόσιμο νερό, και λείπουν οι αναγνωρισμένες βιοδοκιμασίες για τον μαζικό έλεγχο των συνολικών ενδεχόμενων επιπτώσεων των EDC. Χρειάζονται περισσότερα δεδομένα για την αξιολόγηση της επικινδυνότητας της κατανάλωσης ποσίμου νερού από τον άνθρωπο, ιδίως σε τόπους υψηλής επικινδυνότητας λόγω ρυπάνσεως.

Υπάρχουν ενδείξεις μετανάστευσης EDC από υλικά στο πόσιμο νερό/εμφιαλωμένο νερό. Τέτοια προϊόντα και υλικά που χρησιμοποιούνται για την αποθήκευση και διανομή του πόσιμου νερού, τα οποία είναι μονίμως ενσωματωμένα σε κατασκευαστικά έργα, εμπίπτουν στο πεδίο εφαρμογής της οδηγίας για τα προϊόντα του τομέα των δομικών κατασκευών (Construction Products Directive — CPD) (2) και αναφέρονται στην οδηγία για το πόσιμο νερό (Drinking Water Directive — DWD). To ζήτημα αντιμετωπίζεται στο πλαίσιο των εργασιών για την σύσταση «Ευρωπαϊκού συστήματος αποδοχής» (EAS) υπό την οδηγία CPD. Το σύστημα EAS προβλέπεται να είναι ένα μοναδικό σύστημα κανονιστικού πλαισίου και δοκιμαστικών μεθόδων υποστήριξης, που θα καλύπτει την αποδοχή των δομικών προϊόντων που έρχονται σε επαφή με το πόσιμο νερό.

Ωστόσο, εις ό, τι αφορά την δυνατότητα μετανάστευσης, στο πόσιμο νερό, φθαλικών ενώσεων από το σύστημα αγωγών, η Επιτροπή δεν έχει σχετικές ενδείξεις. Οι υδραγωγοί από PVC, είναι κατασκευασμένοι από σκληρό PVC, το οποίο, καλώς εχόντων των πραγμάτων, δεν πλαστικοποιείται με την προσθήκη πλαστικοποιητών.

Εις ό, τι αφορά τις φθαλικές ενώσεις (πλαστικοποιητές), δρομολογήθηκε σειρά πέντε εκτιμήσεων επικινδυνότητας από την Επιτροπή, από τον κανονισμό για τις υπάρχουσες ουσίες (3). Εν τω μεταξύ, τρεις εκτιμήσεις επικινδυνότητας οριστικοποιήθηκαν και υπάρχουν στον ιστότοπο (του Παγκόσμιου Ιστού) του Ευρωπαϊκού Γραφείου Χημικών Ουσιών (European Chemicals Bureau) (4). Η Επιτροπή βρίσκεται στη φάση της διαμόρφωσης στρατηγικών για την μείωση της επικινδυνότητας. Οι ενδεχόμενοι περιορισμοί πρέπει να στηριχθούν στο αποτέλεσμα της εκτίμησης της επικινδυνότητας και να είναι επιστημονικά έγκυροι, συνεκτιμώντας την αρχή της προφύλαξης.

Για δύο φθαλικές ενώσεις, τις DEHP και ΒΒΡ, δεν έχουν ακόμη ολοκληρωθεί οι εκτιμήσεις επικινδυνότητας. Στην περίπτωση της DEHP, η Επιστημονική Επιτροπή για την Τοξικότητα, την Οικοτοξικότητα και το Περιβάλλον (Scientific Committee on Toxicity, Ecotoxicity and the Environment — SCTEE) δημοσίευσε προσφάτως γνώμη για τα αποτελέσματα του σχεδίου εκτίμησης της επικινδυνότητας (5). Το σχέδιο εκτίμησης της επικινδυνότητας θα αναθεωρηθεί από τον εισηγητή με βάση την προαναφερθείσα γνώμη. Επίσης, η αναθεώρηση ενδέχεται να επηρεάσει τον χαρακτηρισμό της επικινδυνότητας για τα άτομα που εκτίθενται απευθείας μέσω του περιβάλλοντος, γεγονός που θα επιτρέψει στην Επιτροπή να συμπεράνει κατά πόσον, και υπό ποίες περιστάσεις, υπάρχουν κίνδυνοι από την ουσία DEHP, ως ενδοκρινικού διαταράκτη.

Μελλοντικές οριακές τιμές για τις ολικές δυνητικές ενδοκρινικές επιπτώσεις μπορούν να προταθούν μόνο εφόσον υπάρξουν αναγνωρισμένα αναλυτικά εργαλεία. Τα τυχόν ασφαλή επίπεδα για το σύνολο των EDC πρέπει να στηρίζονται στα τοξικολογικά δεδομένα και στις τιμές των βιοδοκιμασιών για τη συνολική βλαπτική ικανότητα των EDC.

(1) Οδηγία 98/83/ΕΚ του Συμβουλίου της 3ης Νοεμβρίου 1998 σχετικά με την ποιότητα του νερού ανθρώπινης κατανάλωσης, ΕΕ L 330 της 5.12.1998.

(2) Οδηγία 89/106/ΕΟΚ του Συμβουλίου της 21ης Δεκεμβρίου 1988 για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τα προϊόντα των δομικών κατασκευών, ΕΕ L 40 της 11.2.1989.

(3) Κανονισμός (ΕΟΚ) αριθ. 793/93 του Συμβουλίου της 23ης Μαρτίου 1993 για την αξιολόγηση και τον έλεγχο των κινδύνων από τις υπάρχουσες ουσίες, ΕΕ L 84 της 5.4.1993.

(4) http://ecb.jrc.it/existing-chemicals/.

(5) Εκδόθηκε από την CSTEE κατά την 41η ολομέλεια της, της 8.1.2004·http://europa.eu.int/comm/health/ph_risk/ committees/set/documents/out214_en.pdf.